তথ্যবিবরণী নম্বর : ৮৮৮

**বিশিষ্ট কলামিস্ট ও পরিবেশবিদ সৈয়দ আবুল মকসুদের মৃত্যুতে মন্ত্রী ও প্রতিমন্ত্রীবর্গের শোক**

ঢাকা, ১০ ফাল্গুন (২৩ ফেব্রুয়ারি):

 বিশিষ্ট কলামিস্ট ও পরিবেশবিদ সৈয়দ আবুল মকসুদের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

 পৃথক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

 বিশিষ্ট কলামিস্ট ও পরিবেশবিদ সৈয়দ আবুল মকসুদের মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক, সড়ক পরিবহন ও সেতুমন্ত্রী ওবায়দুল কাদের; কৃষিমন্ত্রী ড. মোঃ আব্দুর রাজ্জাক; তথ্যমন্ত্রী ড. হাছান মাহ্‌মুদ; আইন, বিচার ও সংসদ বিষয়ক মন্ত্রী আনিসুল হক; অর্থমন্ত্রী আ হ ম মুস্তফা কামাল, স্থানীয় সরকার মন্ত্রী মোঃ তাজুল ইসলাম; পররাষ্ট্রমন্ত্রী ড. এ কে আব্দুল মোমেন; পরিকল্পনা মন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; বস্ত্র ও পাটমন্ত্রী গোলাম দস্তগীর গাজী; স্বাস্থ্য ও পরিবার কল্যাণ মন্ত্রী জাহিদ মালেক; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন এবং রেলপথ মন্ত্রী মোঃ নূরুল ইসলাম সুজন।

 এছাড়া শোক প্রকাশ করেছেন বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ; নৌপরিবহন প্রতিমন্ত্রী খালিদ মাহ্‌মুদ চৌধুরী; পররাষ্ট্র প্রতিমন্ত্রী মোঃ শাহ্‌রিয়ার আলম; তথ্য ও যোগাযোগ প্রযুক্তি প্রতিমন্ত্রী জুনা‌ইদ আহমেদ পলক; জনপ্রশাসন প্রতিমন্ত্রী ফরহাদ হোসেন; পল্লী উন্নয়ন ও সমবায় প্রতিমন্ত্রী স্বপন ভট্টাচার্য; পানিসম্পদ প্রতিমন্ত্রী জাহিদ ফারুক; তথ্য প্রতিমন্ত্রী ডা. মোঃ মুরাদ হাসান; মহিলা ও শিশু বিষয়ক প্রতিমন্ত্রী বেগম ফজিলাতুন নেসা ইন্দিরা এবং পানিসম্পদ উপমন্ত্রী এ কে এম এনামুল হক শামীম।

#

মারুফ/নাইচ/সঞ্জীব/সেলিম/২০২১/২২৫০ ঘণ্টা

তথ্যবিবরণী নম্বর: ৮৮৭

**জাতীয় মানবাধিকার কমিশন আইন সংশোধন বিষয়ক মতবিনিময় সভা অনুষ্ঠিত**

ঢাকা, ১০ ফাল্গুন (২৩ ফেব্রুয়ারি):

 জাতীয় মানবাধিকার কমিশনকে অধিকতর কার্যকর ও শক্তিশালীকরণের নিমিত্ত জাতীয় মানবাধিকার কমিশন প্রস্তাবিত জাতীয় মানবাধিকার কমিশন আইন, ২০০৯ এর সংশোধনী প্রস্তাবের ওপর আজ রাজধানীর একটি হোটেলে এক মতবিনিময় সভা অনুষ্ঠিত হয়। ‍

 আইন, বিচার ও সংসদ বিষয়ক মন্ত্রণালয়ের লেজিসলেটিভ ও সংসদ বিষয়ক বিভাগ বাস্তবায়নাধীন ‘আইনি গবেষণার মাধ্যমে তারতম্যমূলক আইন ও নীতি চিহ্নিতকরণপূর্বক উহা সংস্কার শীর্ষক প্রকল্প’ এর উদ্যোগে এ সভা আয়োজন করা হয়।

 সভায় জাতীয় মানবাধিকার কমিশনের চেয়ারম্যান নাছিমা বেগম জাতীয় মানবাধিকার কমিশন আইন, ২০০৯ এর বিভিন্ন বিধান সংশোধনের প্রস্তাব উত্থাপন করেন যার মধ্যে উল্লেখযোগ্য হলো: (১) ‘শৃঙ্খলা বাহিনী’ এর সংজ্ঞা হতে পুলিশ বাহিনীকে বাদ দেয়া, ফলে মানবাধিকার কমিশন সাধারণ নিয়মে পুলিশ বাহিনীর কোনো সদস্যের বিরুদ্ধে উত্থাপিত মানবাধিকার লঙ্ঘনের অভিযোগ তদন্ত ও অনুসন্ধান করতে পারবে; (২) কমিশনের সার্বক্ষণিক সদস্য এক জনের পরিবর্তে তিন জন করার প্রস্তাব; (৩) কমিশনের চেয়ারম্যান ও সদস্যগণের মেয়াদ তিন বছরের পরিবর্তে পাঁচ বছর করার প্রস্তাব; (৪) কমিশনের অবৈতনিক সদস্যগণ আর্থিক সুবিধা ব্যতীত হাইকোর্ট বিভাগের বিচারকের মর্যাদা প্রদানের প্রস্তাব; (৫) কমিশন কর্তৃক ক্ষতিপূরণ প্রদানের ক্ষমতা; (৬) কমিশনের কর্মকর্তা ও কর্মচারীর বেতন, ভাতা, চাকরির সুবিধাদি সরকারি কর্মচারীদের অনুরূপ করার প্রস্তাব; (৭) কমিশনের ‘সচিব’ পদনামের পরিবর্তে ‘মহাপরিচালক’ পদনাম করার প্রস্তাব এবং (৮) কমিশনের তহবিল সংক্রান্ত বিধান বাতিলের প্রস্তাব।

 প্রস্তাবিত উল্লিখিত সংশোধনীসমূহের বিষয়ে আইনমন্ত্রী বলেন, মানবাধিকার কমিশনকে আরো কার্যকর ও শক্তিশালীকরণের উদ্দেশ্যে আনীত প্রস্তাবসমূহ সময়োপযোগী। তবে, কতিপয় প্রস্তাব, বিশেষ করে- ‘শৃঙ্খলা বাহিনী’ এর সংজ্ঞা হতে পুলিশ বাহিনীকে বাদ দেয়া, কমিশনের সার্বক্ষণিক সদস্য এক জনের পরিবর্তে তিন জন করার প্রস্তাব; চেয়ারম্যান ও সদস্যগণের মেয়াদ তিন বছরের পরিবর্তে পাঁচ বছর করার প্রস্তাব; অবৈতনিক সদস্যগণ আর্থিক সুবিধা ব্যতীত হাইকোর্ট বিভাগের বিচারকের মর্যাদা প্রদানের প্রস্তাব; কমিশন কর্তৃক ক্ষতিপূরণ প্রদানের ক্ষমতা প্রদানের প্রস্তাবের সাথে সরকারের নীতি নির্ধারণী বিষয় জড়িত।

 সভায় কমিশনের কর্মকর্তা ও কর্মচারীর বেতন, ভাতা, চাকরির অন্যান্য সুবিধা সংক্রান্ত সংশোধনী প্রস্তাব যাচাই-বাছাইয়ের জন্য লেজিসলেটিভ ও সংসদ বিষয়ক বিভাগ এবং জাতীয় মানবাধিকার কমিশনের সংশ্লিষ্ট কর্মকর্তাগণের সমন্বয়ে একটি কমিটি গঠনের সিদ্ধান্ত গৃহীত হয়।

 আইন, বিচার ও সংসদ বিষয়ক মন্ত্রী আনিসুল হকের সভাপতিত্বে অনুষ্ঠিত সভায় জাতীয় মানবাধিকার কমিশনের চেয়ারম্যান নাছিমা বেগম, লেজিসলেটিভ ও সংসদ বিষয়ক বিভাগের সচিব মোঃ মইনুল কবির, আইন ও বিচার বিভাগের সচিব মো. গোলাম সারওয়ার, জাতীয় মানবাধিকার কমিশনের সার্বক্ষণিক ও অবৈতনিক সদস্যগণ, লেজিসলেটিভ ও সংসদ বিষয়ক বিভাগের সংশ্লিষ্ট কর্মকর্তাগণ এবং জাতীয় মানবাধিকার কমিশনের সংশ্লিষ্ট কর্মকর্তাগণ উপস্থিত ছিলেন।

#

রেজাউল/নাইচ/রেজুয়ান/সঞ্জীব/সেলিম/২০২১/১৯৪০ ঘণ্টা

তথ্যবিবরণী নম্বর : ৮৮৬

**অষ্টম পঞ্চবার্ষিক পরিকল্পনা বাস্তবায়নের মাধ্যমে**

**বঙ্গবন্ধুর স্বপ্নলালিত বাংলাদেশ আরো এক ধাপ এগিয়ে যাবে**

 **-- পরিকল্পনামন্ত্রী**

ঢাকা, ১০ ফাল্গুন (২৩ ফেব্রুয়ারি) :

 অষ্টম পঞ্চবার্ষিক পরিকল্পনা (জুলাই ২০২০- জুন ২০২৫) অবহিতকরণ সভা আজ ঢাকায় এনইসি সম্মেলন কক্ষে অনুষ্ঠিত হয়েছে। সভায় প্রধান অতিথির বক্তৃতায় পরিকল্পনা মন্ত্রী এম এ মান্নান বলেন, অষ্টম পঞ্চবার্ষিক পরিকল্পনা বাস্তবায়নের মাধ্যমে বঙ্গবন্ধুর স্বপ্নলালিত ক্ষুধামুক্ত, দারিদ্র্যমুক্ত ও সমৃদ্ধ বাংলাদেশ বিনির্মাণে দেশ আরো একধাপ এগিয়ে যাবে ।

 অষ্টম পঞ্চবার্ষিক পরিকল্পনা বাস্তবায়নে প্রাক্কলিত ব্যয় ধরা হয়েছে ৬৩ হাজার ৫ শত ৭৪ বিলিয়ন টাকা। এরমধ্যে সরকারি খাত হতে অর্থায়ন ১৬ হাজার ৫৮ বিলিয়ন টাকা (২৫ দশমিক ৩ শতাংশ) এবং ব্যক্তিখাত হতে অর্থায়ন ৪৭ হাজার ৫ শত ১৬ বিলিয়ন টাকা (৭৪ দশমিক ৭ শতাংশ)। অভ্যন্তরীন উৎস হতে অর্থায়ন ৬০ হাজার ৩ শত ৫৮ বিলিয়ন টাকা (৯৪ দশমিক ৯ শতাংশ) এবং বৈদেশিক উৎস হতে অর্থায়ন ৩ হাজার ২ শত ১৬ বিলিয়ন টাকা (৫ দশমিক ১ শতাংশ) সংগ্রহের লক্ষ্যমাত্রা নির্ধারণ করা হয়েছে।

 এ পরিকল্পনা প্রণয়নে সপ্তম পঞ্চবার্ষিক পরিকল্পনা বাস্তবায়নের অভিজ্ঞতা এবং কোভিড-১৯ এর কারণে সৃষ্ট বিরূপ প্রভাব মোকাবিলা বিশেষভাবে বিবেচনায় নেয়া হয়েছে।

 এ সময় পরিকল্পনা কমিশনের সাধারণ অর্থনীতি বিভাগের (জিইডি) সদস্য (সিনিয়র সচিব) শামসুল আলম, পরিকল্পনা বিভাগের সচিব মোহাম্মদ জয়নুল বারী, পরিকল্পনা কমিশনের সদস্য (সচিব) মোসাম্মৎ নাসিমা বেগম এবং মামুন আল রশীদ উপস্থিত ছিলেন।

#

শাহেদ/রোকসানা/মাসুম/রেজুয়ান/সঞ্জীব/রেজাউল/২০২১/২১২৬ ঘণ্টা

তথ্যবিবরণী নম্বর: ৮৮৫

**দ্রুত জ্বালানি গবেষণা ল্যাব তৈরির উদ্যোগ নিতে হবে**

 **-- প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা**

ঢাকা, ১০ ফাল্গুন (২৩ ফেব্রুয়ারি):

 প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা ড. তৌফিক-ই-ইলাহী চৌধুরী বীর বিক্রম বলেছেন, দ্রুত ‘জ্বালানি গবেষণা ল্যাব’ তৈরির উদ্যোগ নিতে হবে। গবেষণার প্রতি আগ্রহ বাড়াতে বিভিন্ন বিশ্ববিদ্যালয়ে অর্থায়ন করা প্রয়োজন।

 উপদেষ্টা আজ বাংলাদেশ জ্বালানি ও বিদ্যুৎ গবেষণা কাউন্সিল আয়োজিত ‘A review of BEPRC Applied Research Projects’ শীর্ষক ভার্চুয়াল সেমিনারে প্রধান অতিথির বক্তব্যে এসব কথা বলেন।

 উপদেষ্টা বলেন, ভবিষ্যতের প্রযুক্তির সাথে তাল মিলিয়ে শিল্পায়নের সাথে সমন্বয় করে গবেষণা করা প্রয়োজন। গবেষণা কার্যক্রম শুধু ঢাকা কেন্দ্রিক না করে সারাদেশেই ছড়িয়ে দেয়ার উদ্যাগ অব্যাহত রাখতে হবে। এ সময় তিনি আরো বলেন, বাংলাদেশ জ্বালানি ও বিদ্যুৎ গবেষণা কাউন্সিলকে Problem Solving Mode এ যেতে হবে। Needs Identify করে সেগুলোকে Focus করে গবেষণা করা আবশ্যক।

 বাংলাদেশের জ্বালানি ও বিদ্যুৎ খাতে দক্ষ, সাশ্রয়ী এবং পরিবেশগতভাবে টেকসই উন্নয়নে বুদ্ধিবৃত্তিক নেতৃত্ব প্রদানের জন্য বাংলাদেশ জ্বালানি ও বিদ্যুৎ গবেষণা কাউন্সিল গঠন করা হয়েছে। দেশের জ্বালানি ও বিদ্যুৎ খাতে গবেষণার প্রয়োজনে একটি আন্তর্জাতিক প্লাটফর্ম গড়ে তোলার নিমিত্ত ইনোভেশন, ইনকিউবেশন ও অন্ট্রাপ্রনারশিপ (I2E) এ তিনটি মূলনীতি অনুসরণে দেশের বিদ্যমান প্রযুক্তির উৎকর্ষ সাধন এবং নতুন প্রযুক্তি উদ্ভাবনে কাউন্সিল বিভিন্ন কার্যক্রম পরিচালনা করছে।

 বাংলাদেশ জ্বালানি ও বিদ্যুৎ গবেষণা কাউন্সিলের চেয়ারম্যান জাকিয়া সুলতানার সভাপতিত্বে সেমিনারে অন্যান্যের মাঝে সংযুক্ত ছিলেন প্রধানমন্ত্রীর মুখ্য সচিব ড. আহমদ কায়কাউস, বিদ্যুৎ বিভাগের সচিব মোঃ হাবিবুর রহমান ও পাওয়ার সেলের মহাপরিচালক মোহাম্মদ হোসাইন ।

#

আসলাম/রোকসানা/নাইচ/সঞ্জীব/সেলিম/২০২১/২১২০ ঘণ্টা

তথ্যবিবরণী নম্বর : ৮৮৪

**বৈদেশিক মুদ্রা অর্জনের ক্ষেত্রে প্রাণিসম্পদ খাতের ব্যাপক সম্ভাবনা রয়েছে**

 **-- মৎস্য ও প্রাণিসম্পদ মন্ত্রী**

ঢাকা, ১০ ফাল্গুন (২৩ ফেব্রুয়ারি) :

 মৎস্য ও প্রাণিসম্পদ মন্ত্রী শ ম রেজাউল করিম বলেছেন, দেশের আর্থ-সামাজিক উন্নয়নে প্রাণিসম্পদ খাত ব্যাপক ভূমিকা রাখতে পারে। এ খাতে কাজের ক্ষেত্র অনেক বেশি সম্প্রসারিত। এর মাধ্যমে দারিদ্র্য দূরীকরণ, উদ্যোক্তা তৈরি, বেকারত্ব দূর করা, গ্রামীণ অর্থনীতিকে সচল করা এবং মানুষের পুষ্টি ও আমিষের চাহিদার বিশাল যোগান দেওয়া সম্ভব। পাশাপাশি মাংস, ডিমসহ দুধ থেকে উৎপাদিত প্রাণিজাত পণ্য রপ্তানির মাধ্যমে বৈদেশিক মুদ্রা অর্জনের ক্ষেত্রে প্রাণিসম্পদ খাতের ব্যাপক সম্ভাবনা রয়েছে।

 আজ রাজধানীর একটি হোটেলে বাংলাদেশ প্রাণিসম্পদ গবেষণা ইনস্টিটিউট (বিএলআরআই) আয়োজিত জুনোসিস এবং আন্তঃসীমান্তীয় প্রাণিরোগ প্রতিরোধ ও নিয়ন্ত্রণ প্রকল্পের উদ্বোধনী কর্মশালায় প্রধান অতিথির বক্তব্যে মন্ত্রী এসব কথা বলেন।

 বাংলাদেশ প্রাণিসম্পদ গবেষণা ইনস্টিটিউটের মহাপরিচালক ড. নাথু রাম সরকারের সভাপতিত্বে কর্মশালায় বিশেষ অতিথি হিসেবে উপস্থিত ছিলেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ ও প্রাণিসম্পদ অধিদপ্তরের মহাপরিচালক ডাঃ আবদুল জব্বার শিকদার। কর্মশালায় স্বাগত বক্তব্য ও আলোচ্য প্রকল্পের কার্যক্রম সংক্ষিপ্তভাবে উপস্থাপন করেন প্রকল্প পরিচালক মোহাম্মদ আব্দুস সামাদ।

 মন্ত্রী এসময় বলেন, বিগত কয়েক বছর আমদানি ব্যতিরেকে নিজস্ব উৎপাদনের মাধ্যমে কোরবানির পশুর চাহিদা মিটিয়ে ‍উদ্বৃত্ত পশু থেকে যাচ্ছে। প্রাণিসম্পদের উৎপাদন বৃদ্ধির ক্ষেত্রে এটা একটা বৈপ্লবিক পরিবর্তন। এসব কিছুই গবেষণাধর্মী অর্জনের মাধ্যমে সম্ভব হয়েছে। বিএলআরআই এর বিজ্ঞানী ছাড়াও বিশ্ববিদ্যালয়ের শিক্ষক ও গবেষকরা এ সফলতার অংশ। এ কারণে কর্মক্ষেত্রে সৃজনশীলতা থাকতে হবে। নতুন ‍কিছু সৃষ্টির মাধ্যমে কাজকে ব্যাপৃত করতে পারলে, বন্ধ্যাত্ব অবস্থাকে উন্মুক্ত করে দিতে পারলে তা বাংলাদেশকে এগিয়ে নেওয়ার ক্ষেত্রে একটি গুরুত্বপূর্ণ অধ্যায় হতে পারে।

 ঐকান্তিক ইচ্ছা, নিরলস প্রচেষ্টা, অধ্যাবসায়, গভীর আন্তরিকতা ও সততার সমন্বয় করে নিজেকে নিবিষ্ট রাখতে পারলে গবেষকরা আমাদের অনেক কিছু দিতে পারেন বলেও এসময় মন্তব্য করেন মন্ত্রী।

 কর্মকর্তাদের উদ্দেশে এসময় মন্ত্রী বলেন, যাদের অবদানের কারণে এ বাংলাদেশ, তাদের কথা মাথায় রেখে দেশপ্রেমে উদ্বুদ্ধ হতে হবে। সততা ও নীতি-নৈতিকতায় উদ্বুদ্ধ হতে হবে। মূল্যবোধের জায়গা ফিরিয়ে আনতে হবে। দুর্নীতি ও অনিয়ম থেকে নিজেকে দূরে সরিয়ে রাখতে হবে। ক্ষমতার খুব কাছে থেকে নিজেকে ক্ষমতা থেকে দূরে রাখার যে কৃতিত্ব, ক্ষমতা হাতে পেয়ে ক্ষমতা অপব্যবহারে সে কৃতিত্ব নেই। অর্থ ব্যয় না করে মেধা ও জ্ঞানকে কাজে লাগিয়ে নিজের ওপর অর্পিত দায়িত্ব পালনের মাঝেই কৃতিত্ব।

 মৎস্য ও প্রাণিসম্পদ মন্ত্রণালয়, বিএলআরআই ও প্রাণিসম্পদ অধিদপ্তরের ঊর্ধ্বতন কর্মকর্তাবৃন্দ, প্রাণিসম্পদ খাতের বিজ্ঞানী-গবেষক ও উপকারভোগী, বিভিন্ন বিশ্ববিদ্যালয়ের সংশ্লিষ্ট শিক্ষকবৃন্দ এবং ইউএসএইড ও এফএও’র প্রতিনিধিগণ কর্মশালায় উপস্থিত থেকে মুক্ত আলোচনায় অংশগ্রহণ করেন।

#

ইফতেখার/নাইচ/সঞ্জীব/রেজাউল/২০২১/২১২০ ঘণ্টা

তথ্যবিবরণী নম্বর: ৮৮৩

**ব্লকচেইন প্রযুক্তির মাধ্যমে ডিজিটাল সেবা দ্রুত পৌছে দেয়ার সুযোগ সৃষ্টি হচ্ছে**

 **-- আইসিটি প্রতিমন্ত্রী**

ঢাকা, ১০ ফাল্গুন (২৩ ফেব্রুয়ারি):

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, ব্লকচেইন হচ্ছে বর্তমান বিশ্বকে পরিবর্তন করার ‘ফাউন্ডেশন টেকনোলজি’। সরকার তথ্যের স্বচ্ছতা ও নিরাপত্তা নিশ্চিত করতে ব্লকচেইনের বহুমাত্রিক ব্যবহার শুরু করেছে। ইতোমধ্যেই জমির রেকর্ড, শিক্ষা সনদ, স্বাস্থ্য সেবা সংক্রান্ত তথ্যের নিরাপত্তা নিশ্চিত করায় ব্লকচেইন প্রযুক্তি ব্যবহার শুরু হয়েছে।

 প্রতিমন্ত্রী আজ ঢাকায় আগারগাঁওস্থ বাংলাদেশ কম্পিউটার কাউন্সিল মিলনায়তনে “ব্লকচেইন অলিম্পিয়াড বাংলাদেশ- ২০২১” উপলক্ষে আয়োজিত এক সংবাদ সম্মেলনে এসব কথা বলেন।

 পলক বলেন, ব্লকচেইন প্রযুক্তির মাধ্যমে আর্থিক লেনদেনসহ জনগণের কাছে সরকারের ডিজিটাল সেবাগুলোকে স্বচ্ছতা, জবাবদিহিতা ও দ্রুত পৌঁছে দেয়ার যে সুযোগ সৃষ্টি হচ্ছে তা কাজে লাগাতে হবে। তিনি এ প্রযুক্তি দেশের তরুণ-তরুণীদের কাছে পৌঁছে দেয়ার মাধ্যমে চতুর্থ শিল্প বিপ্লবকে মোকাবিলা করার ওপর জোর দেন।

 সংবাদ সম্মেলনে প্রতিমন্ত্রী বলেন, ব্লকচেইন, ইন্টারনেট অভ্‌ থিংস, রোবোটিকসের মতো ফ্রন্টিয়ার প্রযুক্তি সম্পর্কে ধারণা পেতে দেশে বিভিন্ন কর্মসূচি গ্রহণ ও বাস্তবায়ন করা হচ্ছে। যাতে ভবিষ্যৎ প্রজন্ম চতুর্থ শিল্প বিপ্লবের উপযোগী দক্ষ মানুষ হয়ে গড়ে উঠতে পারে। সরকার ব্লকচেইন প্রযুক্তিভিত্তিক উদ্ভাবনী সমাধান তৈরিতে শিক্ষার্থী ও তরুণদের উৎসাহিত করছে, যাতে তা কৃষি, শিক্ষা, স্বাস্থ্যসহ অন্যান্য খাতে ব্যবহার করে সাশ্রয়ী সেবা প্রদান করা যায়। দেশের তরুণদের ব্লকচেইন টেকনোলজি সম্পর্কে বিস্তারিত ধারণা ও পারদর্শী করতে ব্লকচেইন অলিম্পিয়াডের আয়োজন সময়োপযোগী পদক্ষেপ বলে তিনি উল্লেখ করেন।

 সংবাদ সম্মেলনে জানানো হয়, ২৫-২৭ ফ্রেব্রুয়ারি তিন দিনব্যাপী এ অলিম্পিয়াড অনুষ্ঠিত হবে বঙ্গবন্ধু আন্তর্জাতিক সম্মেলন কেন্দ্রে। বাংলাদেশে এ দ্বিতীয় ব্লকচেইন অলিম্পিয়াড আসরে সারাদেশের ৭০টি বিশ্ববিদ্যালয় থেকে ২৫৬টি দল আবেদন করেছে। ব্লকচেইন প্রকল্পের গুণগত মান বিবেচনায় চূড়ান্ত পর্বে ৪০টি দলকে মনোনীত করা হয়েছে। এই প্রতিযোগিতা থেকে নির্বাচিত ১২টি শীর্ষ দল আগামী জুলাই মাসে ইন্টারন্যাশনাল ব্লকচেইন অলিম্পিয়াডে অংশগ্রহণের সুযোগ পাবে। এবারের ন্যাশনাল ব্লকচেইন অলিম্পিয়াডের তিন দিনে ব্লকচেইন বিষয়ক ৪টি গুরুত্বপূর্ণ সেমিনার অনুষ্ঠিত হবে।

 বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেবের সভাপতিত্বে অন্যান্যের মধ্যে বক্তৃতা করেন ব্লকচেইন অলিম্পিয়াড বাংলাদেশ (বিসিওএলবিডি) এর আহ্বায়ক বুয়েটের সাবেক অধ্যাপক ড. মোহাম্মদ কায়কোবাদ, বিসিওএলবিডি এর সমন্বয়ক হাবিবুল্লাহ এন করিম।

#

শহিদুল/রোকসানা/মাসুম/রেজুয়ান/সঞ্জীব/সেলিম/২০২১/২১৫০ ঘণ্টা

তথ্যবিবরণী নম্বর: ৮৮২

**মুজিববর্ষ উপলক্ষে আন্তর্জাতিক পবিত্র কোরআন তেলাওয়াত প্রতিযোগিতার উদ্বোধন আগামীকাল**

ঢাকা, ১০ ফাল্গুন (২৩ ফেব্রুয়ারি):

 মুজিব জন্মশতবর্ষ উদযাপনে ঢাকা ওআইসি ইয়্যুথ ক্যাপিটাল-২০২০ বাংলাদেশ প্রোগ্রামের আওতায় আগামীকাল বেলা ৩টায় বায়তুল মুকাররমস্থ ইসলামিক ফাউন্ডেশন অডিটোরিয়ামে আন্তর্জাতিক পবিত্র কোরআন তেলাওয়াত প্রতিযোগিতার উদ্বোধন অনুষ্ঠান ও মিডিয়া ব্রিফিং অনুষ্ঠিত হবে।

 অনুষ্ঠানে ধর্ম প্রতিমন্ত্রী মোঃ ফরিদুল হক খান প্রধান অতিথি এবং যুব ও ক্রীড়া প্রতিমন্ত্রী মোঃ জাহিদ আহসান রাসেল বিশেষ অতিথি হিসেবে উপস্থিত থাকবেন। আরো উপস্থিত থাকবেন পররাষ্ট্র মন্ত্রণালয়ের সিনিয়র সচিব মাসুদ বিন মোমেন, যুব ও ক্রীড়া মন্ত্রণালয়ের সচিব মোঃ আখতার হোসেন, ইসলামিক কো-অপারেশন ইয়্যুথ ফোরামের সভাপতি তাহা আয়হান। ওআইসিভুক্ত মুসলিম ও অন্যান্য দেশের প্রতিনিধিগণ অনলাইন প্ল্যাটফর্মে পৃথিবীর বিভিন্ন প্রান্ত হতে উদ্বোধন অনুষ্ঠানে অংশগ্রহণ করবেন।

 ধর্ম বিষয়ক মন্ত্রণালয়, যুব ও ক্রীড়া মন্ত্রণালয়, পররাষ্ট্র মন্ত্রণালয়, ইসলামিক ফাউন্ডেশন, ওআইসি ইয়্যুথ ক্যাপিটাল এবং ইসলামিক কো-অপারেশন ইয়্যুথ ফোরাম যৌথভাবে অনুষ্ঠানটি আয়োজন করছে।

#

আনোয়ার/রোকসানা/মাসুম/রেজুয়ান/সঞ্জীব/সেলিম/২০২১/২০২৫ ঘণ্টা

তথ্যবিবরণী নম্বর: ৮৮১

**সাধারণ মানুষের সেবা ও কল্যাণে অগ্রাধিকার দিয়ে হাসপাতাল পরিচালনা করুন**

 **-- ধর্ম প্রতিমন্ত্রী**

মুন্সিগঞ্জ, ১০ ফাল্গুন (২৩ ফেব্রুয়ারি):

 ধর্ম প্রতিমন্ত্রী মোঃ ফরিদুল হক খান বলেছেন, সাধারণ মানুষের সেবা ও কল্যাণ অগ্রাধিকার দিয়ে হাসপাতাল পরিচালনা করতে হবে। ক্রমবর্ধমান জনসংখ্যার স্বাস্থ্য সেবা সহজ করা এবং জনগণকে মানসম্পন্ন চিকিৎসা সেবা প্রদান নিঃসন্দেহে মহৎ উদ্যোগ। তিনি বলেন, হামদর্দকে জনগণের প্রতি দায়বদ্ধ থেকে চিকিৎসা সেবা প্রদান অব্যাহত রাখতে হবে। তখনই ওয়াকফ প্রতিষ্ঠান হিসেবে এর উদ্দেশ্য সফল হবে।

 ধর্ম প্রতিমন্ত্রী আজ মুন্সিগঞ্জের গজারিয়ায় হামদর্দ বিশ্ববিদ্যালয় বাংলাদেশ ক্যাম্পাসে হামদর্দ জেনারেল হাসপাতালের উদ্বোধন অনুষ্ঠানে প্রধান অতিথির ববক্তৃতায় এসব কথা বলেন।

 প্রতিমন্ত্রী বলেন, অধিক জনসংখ্যার এদেশে চিকিৎসা সেবা সহজ করার লক্ষ্যে প্রধানমন্ত্রী শেখ হাসিনার সরকার এলোপ্যাথিক চিকিৎসার পাশাপাশি হোমিওপ্যাথিক, ইউনানী ও আয়ুর্বেদিক চিকিৎসার সুযোগ প্রসারিত করেছে।

 ধর্ম প্রতিমন্ত্রী বলেন, প্রধানমন্ত্রী শেখ হাসিনার নেতৃত্বে উন্নত বাংলাদেশ প্রতিষ্ঠার লক্ষ্যে দুর্নীতিমুক্ত, মানসম্মত, অন্তর্ভুক্তিমূলক প্রাতিষ্ঠানিক কাঠামো আবশ্যক। প্রতিষ্ঠান পরিচালনার ক্ষেত্রে দেশের আইনকানুন বিধি বিধানের প্রতি দায়বদ্ধ থেকে এবং মুক্তিযুদ্ধের চেতনা ধারণা করে প্রতিষ্ঠান পরিচালনা করতে হবে। সরকার ঘোষিত দুর্নীতির প্রতি জিরো টলারেন্স নীতি, টেকসই উন্নয়ন নীতি এবং মানসম্পন্ন সেবার নীতির প্রতি বিশেষ গুরুত্ব রেখে হাসপাতাল পরিচালনা করা হলে বঙ্গবন্ধুর স্বপ্নের সোনার বাংলা প্রতিষ্ঠা করা সহজতর হবে।

 হামদর্দ বিশ্ববিদ্যালয় বাংলাদেশের ভাইস চ্যান্সেলর ড. মোঃ আব্দুল মান্নানের সভাপতিত্বে অনুষ্ঠানে আরো বক্তব্য রাখেন সংসদ সদস্য মৃণাল কান্তি দাস, ধর্ম বিষয়ক মন্ত্রণালয়ের সচিব মোঃ নুরুল ইসলাম, ওয়াকফ প্রশাসক আব্দুল্লাহ সাজ্জাদ, হামদর্দ বোর্ড অভ্‌ ট্রাস্টিজের চেয়ারম্যান সাবেক সচিব কাজী গোলাম রহমান, ভাইস চেয়ারম্যান ও বারডেমের মহাসচিব ডা. এ কে আজাদ খান, হামদর্দ বোর্ড অভ্‌ ট্রাস্টিজের সদস্য আবু তৈয়ব মোহাম্মদ জহিরুল আলম, হামদর্দ বাংলাদেশের ব্যবস্থাপনা পরিচালক ড. হাকীম মোঃ ইউসুফ হারুন ভূঁইয়া, হামদর্দ বিশ্ববিদ্যালয়ের ট্রেজারার চৌধুরী মোহাম্মদ হাসান, গজারিয়া উপজেলা পরিষদের চেয়ারম্যান মোঃ আমিরুল ইসলাম, মুন্সিগঞ্জ জেলার অতিরিক্ত পুলিশ সুপার, গজারিয়া উপজেলা নির্বাহী কর্মকর্তা প্রমুখ।

#

আনোয়ার/মাসুম/নাইচ/সঞ্জীব/সেলিম/২০২১/২২.১৭ ঘণ্টা

তথ্যবিবরণী নম্বর: ৮৮০

**জাতির পিতার সমাধি জিয়ারত করেন প্রাথমিক ও গণশিক্ষা প্রতিমন্ত্রী**

গোপালগঞ্জ, ১০ ফাল্গুন (২৩ ফেব্রুয়ারি):

 প্রাথমিক ও গণশিক্ষা প্রতিমন্ত্রী মোঃ জাকির হোসেন আজ গোপালগঞ্জের টুঙ্গিপাড়ায় সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের সমাধি জিয়ারত করেন। তিনি জাতির পিতার স্মৃতির প্রতি শ্রদ্ধা জানিয়ে তাঁর আত্মার মাগফেরাত কামনা করেন। পরে তিনি সমাধি প্রাঙ্গণে রক্ষিত পরিদর্শন বইয়ে স্বাক্ষর করেন।

 এর আগে প্রতিমন্ত্রী গোপালগঞ্জে প্রাইমারি টিচার্স ট্রেনিং ইনস্টিটিউট (পিটিআই) পরিদর্শন করেন এবং কর্মকর্তা ও কর্মচারীদের সাথে মতবিনিময় করেন। তিনি বলেন, সরকার প্রায় শতভাগ শিশুকে বিদ্যালয়ে ভর্তি করাতে সক্ষম হয়েছে। মানসম্মত শিক্ষা নিশ্চিত করাই এখন আমাদের মূল চ্যালেঞ্জ। এই চ্যালেঞ্জ মোকাবিলায় শিক্ষকদের প্রশিক্ষণের কোন বিকল্প নেই। সরকার দক্ষ শিক্ষক-কর্মকর্তা গড়ার লক্ষ্যে তাদেরকে দেশ-বিদেশে বিভিন্ন প্রশিক্ষণের ব্যবস্থা করেছে।

 এ সময় প্রাথমিক ও গণশিক্ষা মন্ত্রণালয় এবং মাঠ পর্যায়ের কর্মকর্তাবৃন্দ উপস্থিত ছিলেন।

#

রবীন্দ্রনাথ/রোকসানা/মাসুম/সঞ্জীব/সেলিম/২০২১/২০৪৫ ঘণ্টা

তথ্যবিবরণী নম্বর: ৮৭৯

**ইংরেজি শিক্ষার সাথে উন্নয়নের কোন সম্পর্ক নেই**

 **-- পরিকল্পনা মন্ত্রী**

ঢাকা, ১০ ফাল্গুন (২৩ ফেব্রুয়ারি):

 ইংরেজি শিক্ষার সাথে উন্নয়নের কোন সম্পর্ক নেই মন্তব্য করে পরিকল্পনা মন্ত্রী এম এ মান্নান বলেছেন, বিশ্বের অনেক দেশের জনগণ ইংরেজি না জানলেও তারা দেশকে উন্নত দেশে পরিণত করেছে।

 মন্ত্রী আজ ঢাকায় এনইসি সম্মেলন কক্ষে মহান শহিদ দিবস ও আন্তর্জাতিক মাতৃভাষা দিবস উপলক্ষে আয়োজিত আলোচনা সভায় প্রধান অতিথির বক্তৃতায় এ কথা বলেন।

 মন্ত্রী বলেন, থাইল্যান্ড, ভিয়েতনাম, চীন, জাপানের লোকেরা মাতৃভাষায় কথা বলে। ইংরেজি না শিখলেও তারা উন্নত জাতি হিসেবে নিজেদেরকে প্রতিষ্ঠিত করতে পেরেছে।

 মন্ত্রী আরো বলেন, আমরা যদি পুরোপুরি মাতৃভাষায় ফিরে যাই এবং মাতৃভাষাকে আমরা সামনে রাখি, তাহলে বোধহয় অনুন্নয়নের অনেকগুলো বিষয় আমরা মোকাবিলা করতে পারবো।

 পরিকল্পনা কমিশনের সদস্য মামুন আল রশিদের সভাপতিত্বে অনুষ্ঠানে আরো বক্তব্য দেন জাতীয় পরিকল্পনা ও উন্নয়ন একাডেমির মহাপরিচালক আবুল কাসেম, পরিকল্পনা কমিশনের সদস্য মোসাম্মৎ নাসিমা বেগম ও শরীফা খান প্রমুখ৷

#

শাহেদ/রোকসানা/নাইচ/সঞ্জীব/সেলিম/২০২১/২০৪০ ঘণ্টা

তথ্যবিবরণী নম্বর: ৮৭৮

**কৃষি গবেষণার বৈশ্বিক প্রতিষ্ঠানসমূহকে লাগসই প্রযুক্তি উদ্ভাবনের আহ্বান কৃষিমন্ত্রীর**

ঢাকা, ১০ ফাল্গুন (২৩ ফেব্রুয়ারি):

 বাংলাদেশের টেকসই কৃষি উন্নয়নে কৃষি গবেষণার বৈশ্বিক প্রতিষ্ঠানসমূহ (সিজিআইএআর)কে লাগসই প্রযুক্তি ও আইডিয়া উদ্ভাবনের আহ্বান জানিয়েছেন কৃষিমন্ত্রী ড. মোঃ আব্দুর রাজ্জাক।

 মন্ত্রী আজ ঢাকায় বাংলাদেশ কৃষি গবেষণা কাউন্সিল (বিএআরসি) মিলনায়তনে সিজিআইএআর এডভাইজরি কমিটির ৭ম সভায় প্রধান অতিথির বক্তব্যে এ আহ্বান জানান।

 এ সময় ওয়ার্ল্ডফিসকে বাংলাদেশের মাছের রোগ নিয়ন্ত্রণ ও দেশীয় মাছকে বিলুপ্তির হাত থেকে রক্ষায় গবেষণা ও সহযোগিতা বৃদ্ধি এবং আন্তর্জাতিক ভুট্টা ও গম উন্নয়ন কেন্দ্র (সিমিট)কে সর্বাধুনিক প্রযুক্তি নিয়ে ভুট্টায় ফল আর্মি ওয়ার্ম পোকার আক্রমণ ও গমের ব্লাস্ট রোগ প্রতিরোধে এগিয়ে আসার আহ্বান জানান মন্ত্রী।

 মন্ত্রী বলেন, বাংলাদেশ কৃষি উন্নয়ন ও খাদ্য উৎপাদনে অভাবনীয় সাফল্য অর্জন করেছে। কিন্তু ক্রমবর্ধমান জনগোষ্ঠীর খাদ্য নিরাপত্তা বজায় রাখতে সামনে অনেক চ্যালেঞ্জ রয়েছে। এসব চ্যালেঞ্জ মোকাবিলা করে পরিবর্তিত বিশ্বপরিস্থিতির সাথে খাপ খাইয়ে নিতে বাংলাদেশের মতো কৃষিপ্রধান দেশগুলোকে এখন থেকে নতুন করে গবেষণা নিয়ে ভাবতে হবে। এসব ক্ষেত্রে সিজিআইএআর গবেষণা সম্প্রসারণ, নতুন প্রকল্প ও কর্মসূচি নিয়ে বাংলাদেশকে সহযোগিতা করতে পারে। এছাড়া, বাংলাদেশের কৃষি তথা অর্থনৈতিক উন্নয়নে ইরিসহ অন্যান্য গবেষণা প্রতিষ্ঠানগুলো আরো জোরালো কার্যক্রম নিয়ে এগিয়ে আসবে বলেও কৃষিমন্ত্রী আশা প্রকাশ করেন।

 উল্লেখ্য, কৃষি গবেষণা, উন্নয়ন ও নীতি প্রণয়নে কাজ করে এমন ১৫টি বৈশ্বিক প্রতিষ্ঠানের সম্মিলিত প্লাটফর্ম হলো কনসাল্টেটিভ গ্রুপ ফর ইন্টারন্যাশনাল এগ্রিকালচার রিসার্চ (সিজিআইএআর)। ১৫টি প্রতিষ্ঠানের মধ্যে ইরি, সিমিট, ওয়ার্ল্ডফিস, ইপরি, সিয়াট, ও সিআইপি বাংলাদেশে কাজ করছে। বাংলাদেশের কৃষি উন্নয়নে এসব আন্তর্জাতিক প্রতিষ্ঠান বিভিন্ন প্রকল্প গ্রহণ ও বাস্তবায়ন করে আসছে। বর্তমানে দেশে ৪৭টি প্রকল্প ও কর্মসূচি বাস্তবায়ন করছে এসব প্রতিষ্ঠান। এসব কর্মকাণ্ডে সরকারের দিকনির্দেশনা, অগ্রাধিকার ও নীতিমালার প্রতিফলন ও সমন্বয় করতে ২০১৩ সাল থেকে কাজ করছে ২২ সদস্যের সিজিআইএআর এডভাইজরি কমিটি।

 সভায় বিশেষ অতিথি হিসেবে উপস্থিত ছিলেন কৃষি মন্ত্রণালয়ের সিনিয়র সচিব মোঃ মেসবাহুল ইসলাম। সভাপতিত্ব করেন বিএআরসির নির্বাহী চেয়ারম্যান ও সিএসির চেয়ারম্যান ড. শেখ মোহাম্মদ বখতিয়ার। সভায় কৃষি মন্ত্রণালয়ের ঊর্ধ্বতন কর্মকর্তাবৃন্দ, সিজিআইএআর প্রতিষ্ঠানসমূহের বাংলাদেশ প্রতিনিধি, সিএসির সদস্যবৃন্দ এবং গবেষণা ও সম্প্রসারণ প্রতিষ্ঠানসমূহের প্রধানগণ উপস্থিত ছিলেন।

#

কামরুল/রোকসানা/মাসুম/রেজুয়ান/সঞ্জীব/সেলিম/২০২১/২০৪০ ঘণ্টা

তথ্যবিবরণী নম্বর : ৮৭৭

**জ্বালানি ব্যবস্থাপনা মসৃণ করার নেপথ্যে সাংবাদিকদের অবদান প্রশ্নাতীত**

 **--বিদ্যুৎ প্রতিমন্ত্রী**

ঢাকা, ১০ ফাল্গুন (২৩ ফেব্রুয়ারি) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, জ্বালানি ব্যবস্থাপনা মসৃণ করার নেপথ্যে সাংবাদিকদের অবদান প্রশ্নাতীত। বিদ্যুৎ ও জ্বালানি খাতের গঠনমূলক সমালোচনা এ খাতের সমৃদ্ধিতে অবদান রেখেছে।

 প্রতিমন্ত্রী আজ মন্ত্রণালয়ের সভাকক্ষে জ্বালানি খাতের সাংবাদিকদের সংগঠন ‘ফোরাম ফর এনার্জি রিপোর্টার্স, বাংলাদেশ (এফইআরবি)’-এর কার্যনির্বাহী কমিটির সাথে মতবিনিময়কালে এ কথা বলেন। তিনি বলেন, সাংবাদিকদের সংবাদের পেছনের সংবাদ বিবেচনা করে দেশ ও জাতির মঙ্গলে বস্তুনিষ্ঠ সংবাদ পরিবেশন করা উচিত। সাশ্রয়ী মূল্যে জ্বালানি সরবরাহে সরকার কাজ করছে। এলপিজি’র মূল্য সহনীয় করার উদ্যোগ নেয়া হয়েছে।

 প্রতিমন্ত্রী নসরুল হামিদ এসময় বিদ্যুৎ ও জ্বালানি খাতের চলমান ও আগত প্রকল্পসমূহের তুলনামূলকচিত্র আলোচনা করে বলেন, বিদ্যুৎ ও জ্বালানি খাতের সম্ভাবনা অনুসন্ধানে সাংবাদিকদের আরো অবদান রাখার সুযোগ রয়েছে। এসময় তিনি ‘এফইআরবি’ এর সাথে আরো নিবিড়ভাবে কাজ করার আশাবাদ ব্যক্ত করেন।

 অনুষ্ঠানে ‘এফইআরবি’ এর চেয়ারম্যান অরুণ কর্মকার, ভাইস চেয়ারম্যান মোজাহিরুল হক রুমেল, নির্বাহী পরিচালক শামীম জাহাঙ্গীর, পরিচালক (উন্নয়ন ও অর্থ) লুৎফর রহমান কাকন, পরিচালক (বিনোদন ও কল্যাণ) সেরাজুল ইসলাম সিরাজ, সদস্য মোল্লাহ আমজাদ হোসেন, সদরুল হাসান, শাহনাজ বেগম ও মামুন-উর-রশিদ উপস্থিত ছিলেন।

#

আসলাম/রোকসানা/মাসুম/রেজুয়ান/সঞ্জীব/রেজাউল/২০২১/২০১২ ঘণ্টা

তথ্যববিরণী নম্বর : ৮৭৬

**উন্নয়ন প্রক্রিয়াকে বুঝতে ভূমিকা রাখছে ড. আতিউরের গবেষণা**

 **-- ধর্ম প্রতিমন্ত্রী**

ঢাকা, ১০ ফাল্গুন (২৩ ফব্রেুয়ারি) :

 ধর্ম প্রতিমন্ত্রী মোঃ ফরিদুল হক খান আজ ঢাকায় বেসরকারি গবেষণা সংস্থা উন্নয়ন সমন্বয়ের কার্যালয়ে ড. আতিউর রহমানের লেখা ‘ওরে মন হবেই হবে: বঙ্গবন্ধু, রবীন্দ্রনাথ ও সমকালীন বাংলাদেশ’ গ্রন্থের মোড়ক উন্মোচন করেন। এ সময় তিনি বলেন, ড. আতিউর রহমানের কর্ম, চিন্তা এবং নিরলস গবেষণা বাংলাদেশের উন্নয়ন প্রক্রিয়াকে বুঝতে এবং আগামী দিনের চ্যালেঞ্জ মোকাবিলার কৌশল নির্ধারণে অমূল্য ভূমিকা রাখছে।

 প্রতিমন্ত্রী বলেন, ড. আতিউর রহমান সমকালীন আর্থ-সামাজিক বাস্তবতা সম্পর্কে সর্বদা সজাগ থাকেন, আর তাই সঙ্কট উত্তরণের পথনকশা তাঁর লেখনির মাধ্যমে সহজভাবে উপস্থাপন করেন।

 অনুষ্ঠানে ড. আতিউর রহমান বলেন, বঙ্গবন্ধুর উন্নয়ন দর্শনের আলোকে দেশে অন্তর্ভুক্তিমূলক অগ্রযাত্রা পরিচালনা করছেন তাঁরই সুযোগ্য কন্যা প্রধানমন্ত্রী শেখ হাসিনা। তিনি পত্র-পত্রিকায় নিয়মিত কলামগুলোতে এই সাফল্যের গল্পগুলো এবং আগামীর চ্যালেঞ্জ ও সম্ভাবনাগুলো সহজ-সরল ভাষায় তুলে ধরতে চেষ্টা করছেন বলে জানান। দেশের স্বার্থে যাঁরা বিভিন্ন সময় প্রাণ দিয়েছেন তাঁদের স্মরণে এই বইটি নিজের কলেজ জীবনের সহপাঠী শহিদ মুক্তিযোদ্ধা খুরশিদ আলিকে উৎসর্গ করেছেন ড. আতিউর রহমান।

 সমাজতাত্ত্বিক ও গবেষক খন্দকার সাখাওয়াত আলী, প্রকাশনা সংস্থা বাংলা প্রকাশের কনসালটেন্ট রহীম শাহ এবং সোনালী ব্যাংকের পরিচালক ও এক্সপার্টস একাডেমির ব্যবস্থাপনা পরিচালক ইশতিয়াক চৌধুরী অনুষ্ঠানে বক্তৃতা করেন।

#

আনোয়ার/রোকসানা/মাসুম/রেজুয়ান/সঞ্জীব/রেজাউল/২০২১/১৯৫০ ঘণ্টা

তথ্যবিবরণী নম্বর : ৮৭৫

**৩১ মার্চ থেকে পুনরায় উচ্ছেদ কার্যক্রম শুরু করছে পানি সম্পদ মন্ত্রণালয়**

ঢাকা, ১০ ফাল্গুন (২৩ ফেব্রুয়ারি) :

 ৩১ মার্চ থেকে সারাদেশে ছোট নদী, খাল ও জলাশয়ে অবৈধ দখল উচ্ছেদ করতে যাচ্ছে পানি সম্পদ মন্ত্রণালয়। মন্ত্রণালয়ের সিনিয়র সচিব কবির বিন আনোয়ার সেলক্ষ্যে আজ মন্ত্রণালয়স্থ সভাকক্ষে ভিডিও কনফারেন্সে সকল বিভাগীয় কমিশনার, জেলা প্রশাসন ও পুলিশ সুপারকে নানা দিকনির্দেশনা প্রদান করেন।

 তিনি বলেন, পানি সম্পদ মন্ত্রণালয় একাধিক পর্যায়ে ২৩ হাজার ৮০২টি অবৈধ স্থাপনা উচ্ছেদ করেছে। উদ্ধারকৃত জায়গায় পুনর্দখল রোধে খনন বা বৃক্ষরোপণ করা হবে। উচ্ছেদের কারণে মামলা হলে তা আইনগতভাবে মোকাবিলার নির্দেশনা দেন তিনি।

 পানি সম্পদ মন্ত্রণালয়ের অতিরিক্ত সচিব রোকন উদ-দৌলা ও আলম আরা বেগম, পানি উন্নয়ন বোর্ডের অতিরিক্ত মহাপরিচালক ফজলুর রশিদ, “৬৪ জেলার ছোট নদী-খাল পুনঃখনন” প্রকল্প পরিচালক মোঃ আসাফুদ্দৌলাসহ ঊর্ধ্বতন কর্মকর্তাবৃন্দ এসময় উপস্থিত ছিলেন।

 প্রসঙ্গত, প্রাথমিকভাবে সারাদেশে ৪৫হাজার ৯৫টি অবৈধ স্থাপনার তালিকা নিয়ে উচ্ছেদ কার্যক্রম শুরু করে পানি সম্পদ মন্ত্রণালয়। ইতোমধ্যে সম্পন্ন উচ্ছেদ অভিযানে ৫২ দশমিক ৭৮ শতাংশ অগ্রগতি অর্জিত হয়েছে। অবশিষ্ট ২১ হাজার ২৯৩টি স্থাপনা দখলমুক্ত করতে পুনরায় উচ্ছেদ কার্যক্রম শুরু করতে যাচ্ছে মন্ত্রণালয়।

#

আসিফ/রোকসানা/মাসুম/রেজুয়ান/সঞ্জীব/রেজাউল/২০২১/১৯৩৫ ঘণ্টা

তথ্যবিবরণী নম্বর: ৮৭৪

রাষ্ট্রপতির সাথে গ্রিসের রাষ্ট্রদূতের সাক্ষাৎ

**গ্রিস বাংলাদেশে আবাসিক মিশন খুলতে আগ্রহী**

ঢাকা, ১০ ফাল্গুন (২৩ ফেব্রুয়ারি):

 বাংলাদেশে নবনিযুক্ত গ্রিসের অনাবাসিক রাষ্ট্রদূত Dinoyssios Kyvetos আজ বঙ্গভবনে রাষ্ট্রপতি মোঃ আবদুল হামিদের নিকট পরিচয়পত্র পেশ করেন।

 নবনিযুক্ত রাষ্ট্রদূতকে স্বাগত জানিয়ে রাষ্ট্রপতি বলেন, বাংলাদেশ এবং গ্রিসের মধ্যে বাণিজ্য ও বিনিয়োগ সম্প্রসারণে উজ্জ্বল সম্ভাবনা রয়েছে। তিনি বলেন, এ সম্ভাবনাকে কাজে লাগাতে ঢাকায় গ্রিসের আবাসিক মিশন চালু করা খুবই গুরুত্বপূর্ণ। তিনি আশা প্রকাশ করেন, গ্রিস সরকার এ ব্যাপারে শীঘ্রই ইতিবাচক পদক্ষেপ নেবে। রাষ্ট্রপতি বলেন, প্রাচীন গ্রিক সভ্যতা এবং গ্রিসের ঐতিহ্য ও সংস্কৃতি সম্পর্কে জানতে বাংলাদেশের জনগণ আগ্রহী। রাষ্ট্রপতি বলেন, গ্রিসে অনেক প্রবাসী বাংলাদেশি কাজ করছে এবং এর মাধ্যমে তারা দু'দেশের অর্থনৈতিক ও সাংস্কৃতিক বন্ধনে গুরুত্বপূর্ণ ভূমিকা রাখছে। রোহিঙ্গা সমস্যার উল্লেখ করে রাষ্ট্রপতি আশা প্রকাশ করেন, গ্রিসসহ আন্তর্জাতিক সম্প্রদায় এ সমস্যার সমাধানে সর্বাত্মক প্রয়াস নিবে।

 গ্রিসের নবনিযুক্ত রাষ্ট্রদূত বলেন, তার দেশ বাংলাদেশে আবাসিক মিশন খুলতে আগ্রহী এবং এ ব্যাপারে শীঘ্রই প্রয়োজনীয় উদ্যোগ নেয়া হবে। তিনি করোনা মোকাবিলায় বাংলাদেশের সাফল্যের প্রশংসা করেন। নবনিযুক্ত রাষ্ট্রদূত দায়িত্ব পালনে রাষ্ট্রপতির সার্বিক সহযোগিতা কামনা করেন।

 পররাষ্ট্র সচিব (সিনিয়র সচিব) মাসুদ বিন মোমেন, রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহ উদ্দিন ইসলাম, প্রেস সচিব মোঃ জয়নাল আবেদীন এবং সচিব (সংযুক্ত) মোঃ ওয়াহিদুল ইসলাম খান এ সময় উপস্থিত ছিলেন।

#

ইমরানুল/রোকসানা/মাসুম/সঞ্জীব/সেলিম/২০২১/১৯৩০ ঘণ্টা

তথ্যবিবরণী নম্বর : ৮৭৩

**৭ এপ্রিল থেকে দ্বিতীয় ডোজ টিকা দেয়া হবে
 --স্বাস্থ্যমন্ত্রী**

ঢাকা, ১০ ফাল্গুন (২৩ ফেব্রুয়ারি) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, বিশ্ব স্বাস্থ্য সংস্থার গাইডলাইনে কোভিড-১৯ টিকা প্রথম ডোজ গ্রহণের ৮ সপ্তাহ পর দ্বিতীয় ডোজ গ্রহণের কথা বলা হয়েছে। সারাদেশে ৭ ফেব্রুয়ারি একযোগে টিকা প্রদান করা হয়েছে। সে অনুযায়ী আগামী ৭ এপ্রিল থেকে দেশব্যাপী দ্বিতীয় ডোজ টিকা প্রদান কার্যক্রম শুরু হবে।

 মন্ত্রী আজ সচিবালয়ে স্বাস্থ্য মন্ত্রণালয়ের সভাকক্ষে ঢাকা মেডিকেল কলেজ হাসপাতালের আধুনিকায়ন, সম্প্রসারণ এবং পুনর্নির্মাণ শীর্ষক প্রকল্পের অগ্রগতি সংক্রান্ত এক সভা শেষে উপস্থিত গণমাধ্যমকর্মীদের এসব কথা বলেন।

 বর্তমানে দেশে টিকা গ্রহণের জন্য ৩৬ লাখ ৪৩ হাজার ২৫৯ জন রেজিস্ট্রেশন করেছেন উল্লেখ করে স্বাস্থ্যমন্ত্রী বলেন, ২৭ জানুয়ারি থেকে ২২ ফেব্রুয়ারি পর্যন্ত দেশে মোট ২৩ লাখ ৮ হাজার ১৫৭ জন টিকা গ্রহণ করেছেন। এদের মধ্যে পুরুষ ১৫ লাখ ১৮ হাজার ৭১৫ জন এবং মহিলা ৭ লাখ ৮৯ হাজার ৪৪২ জন। টিকার নতুন ডোজ প্রদানে বিশ্বের অনেক দেশই আগ্রহ প্রকাশ করছে এবং সরকারের সাথে আলোচনা করছে বলেও স্বাস্থ্যমন্ত্রী উল্লেখ করেন।

 মন্ত্রী বলেন, পূর্বের ৭০ লাখ টিকার পাশাপাশি গতরাতে আরো নতুন ২০ লাখ ডোজ টিকা দেশে এসেছে। দেশে চলমান চল্লিশোর্ধ্ব ব্যক্তিদের টিকা প্রদান কার্যক্রমের পাশাপাশি দেশের শিক্ষক, বিমানের পাইলট, জাহাজের ক্রুসহ আরো অন্য ফ্রন্টলাইনারদের টিকা প্রদানে প্রধানমন্ত্রীর নির্দেশনা রয়েছে বলেও

স্বাস্থ্যমন্ত্রী জানান।

 সভায় স্বাস্থ্য সেবা বিভাগের সচিব মোঃ আবদুল মান্নান, স্বাস্থ্য শিক্ষা ও পরিবার পরিকল্পনা বিভাগের সচিব মোঃ আলী নূর, স্বাস্থ্য অধিদপ্তরের মহাপরিচালক অধ্যাপক ডা. এ বি এম খুরশীদ আলম, স্বাস্থ্য শিক্ষা অধিদপ্তরের মহাপরিচালক অধ্যাপক ডা. এ এইচ এম এনায়েত হোসেন, নার্সিং ও মিডওয়াইফারি অধিদপ্তরের মহাপরিচালক সিদ্দিকা আক্তারসহ সংশ্লিষ্ট কর্মকর্তারা উপস্থিত ছিলেন।

#

মাইদুল/রোকসানা/মাসুম/সঞ্জীব/রেজাউল/২০২১/১৯২০ ঘণ্টা

তথ্যবিবরণী নম্বর: ৮৭২

**বাংলাদেশ-ভারত দু’দেশের সম্পর্কযুক্ত সংবাদ পরিবেশনে যত্নবান থাকুন**

 **-- তথ্যমন্ত্রী**

ঢাকা, ১০ ফাল্গুন (২৩ ফেব্রুয়ারি):

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ গণমাধ্যমকর্মীদের উদ্দেশ্যে বলেছেন, বাংলাদেশ-ভারত দু’দেশের সম্পর্কযুক্ত সংবাদ পরিবেশনের ক্ষেত্রে যত্নবান থাকতে হবে যাতে ভুল, অসত্য কিংবা তথ্যনির্ভর নয় এমন কিছু দু’দেশের সম্পর্কে অহেতুক বিরূপ প্রভাব না ফেলে।

 আজ রাজধানীর তোপখানা রোডে জাতীয় প্রেসক্লাবের কনফারেন্স লাউঞ্জে ইন্ডিয়ান মিডিয়া করেসপন্ডেন্টস এসোসিয়েশন বাংলাদেশ (ইমক্যাব) আয়োজিত ‘বঙ্গবন্ধু: বাংলাদেশ-ভারত সম্পর্ক’ সেমিনারে প্রধান অতিথির বক্তৃতায় একথা বলেন।

 মন্ত্রী আরো বলেন, সাম্প্রতিক সময়ে আমরা দেখেছি করোনা টিকা নিয়েও কিছু ভুল, অসত্য সংবাদ আমাদের দেশে এবং ভারতেরও কয়েকটি সংবাদ মাধ্যমে পরিবেশিত হয়েছে, যা দু’দেশের মানুষের মধ্যে বিরূপ প্রতিক্রিয়া সৃষ্টির উপক্রম করেছে, পরে ভারতীয় কর্তৃপক্ষের সংবাদ সম্মেলনে তা নিরসন হয়েছে।

 ইমক্যাব সভাপতি বাসুদেব ধরের সভাপতিত্বে বিশেষ অতিথি হিসেবে উপস্থিত ছিলেন বাংলাদেশে নিযুক্ত ভারতের হাইকমিশনার শ্রী বিক্রম দোরাইস্বামী। সম্মানিত অতিথি হিসেবে উপস্থিত ছিলেন সিনিয়র সাংবাদিক ইকবাল সোবহান চৌধুরী, জাতীয় প্রেসক্লাবের সভাপতি ফরিদা ইয়াসমিন, বিএফইউজের সাবেক সভাপতি মঞ্জুরুল আহসান বুলবুল ও ঢাকা সাংবাদিক ইউনিয়নের সভাপতি কুদ্দুস আফ্রাদ। সেমিনারে মূল প্রবন্ধ উপস্থাপন করেন মুক্তিযোদ্ধা ও সিনিয়র সাংবাদিক হারুন হাবীব এবং শুভেচ্ছা বক্তব্য রাখেন সংগঠনের সাধারণ সম্পাদক রফিকুল ইসলাম সবুজ।

 মন্ত্রী ড. হাছান তার বক্তৃতায় গভীর কৃতজ্ঞতাভরে মহান মুক্তিযুদ্ধে ভারতের অবদানের কথা স্মরণ করে বলেন, আমাদের মহান মুক্তিযুদ্ধে ভারত শুধু আমাদের সহায়তাই করেনি, আমাদের মুক্তিকামী মানুষের সাথে ভারতের সেনাবাহিনী যুদ্ধ করেছে, মুক্তিযোদ্ধাদের রক্তের সাথে ভারতের সেনাবাহিনীর সদস্যদের রক্তও মিশে আছে এবং বাংলাদেশের এক কোটি মানুষকে ভারত আশ্রয় দিয়েছিল। পার্শ্ববর্তী রাজ্যগুলোতে অনেক পরিবার তাদের ঘরের একটি বা দু’টি কক্ষ শরণার্থীদের জন্য ছেড়ে দিয়েছিল। বাংলাদেশ যতদিন থাকবে, ভারতের মানুষের এই অবদান, ভারতের অবদান, ভারতের সেনাবাহিনীর আত্মদান বাংলাদেশের ইতিহাসের পাতায় স্বর্ণাক্ষরে লেখা থাকবে।

 বঙ্গবন্ধু এবং ভারত-বাংলাদেশ সম্পর্ক নিয়ে তথ্যমন্ত্রী বলেন, ‘মুক্তিযুদ্ধের সময় বঙ্গবন্ধু কারাগারে অন্তরীণ ছিলেন। তৎকালীন ভারতের প্রধানমন্ত্রী শ্রীমতি ইন্দিরা গান্ধী শুধুমাত্র বাংলাদেশকে মুক্ত করার জন্য নয়, বঙ্গবন্ধুর ফাঁসির আদেশ হবার পর বঙ্গবন্ধুকে যাতে ফাঁসি দেয়া না হয়, সেজন্য এক দেশ থেকে আরেক দেশে এমন করে ৩০টি দেশ সফর করেছেন। বঙ্গবন্ধুর মুক্তির মধ্য দিয়ে আমাদের স্বাধীনতা পূর্ণতা লাভ করেছিল। এ অবদান কখনো ভোলার নয়।’

 ‘বঙ্গবন্ধুর দূরদৃষ্টি ছিল বিধায় তিনি ’৭৪ মৈত্রী চুক্তি করেছিলেন, সেকারণেই কিন্তু আমরা ছিটমহলগুলো আমাদের অধিকারে আনতে পেরেছি, যদিও অনেকদিন এর বিরুদ্ধে অপপ্রচার চালানো হয়েছিল’ উল্লেখ করে তথ্যমন্ত্রী বলেন, ‘আজকে ভারত-বাংলাদেশ সম্পর্ক প্রধানমন্ত্রী জননেত্রী শেখ হাসিনা এবং ভারতের প্রধানমন্ত্রী শ্রী নরেন্দ্র মোদীর নেতৃত্বে আরো গভীরে প্রোথিত হয়েছে। আমাদের দু’দেশের মধ্যে যে আন্তঃসংযোগ সেটি ক্রমাগতভাবে বৃদ্ধি পাচ্ছে। আমি মনে করি এটি এখনও যথেষ্ট নয়। আমাদের দু’দেশের মানুষের মধ্যে যে আন্তঃসংযোগ, সাংস্কৃতিক আদান-প্রদান থেকে শুরু করে ব্যবসা-বাণিজ্য আরো বাড়ানো প্রয়োজন। এটিকে ১৯৬৫ সালে ভারত-পাকিস্তান যুদ্ধের আগে যে পর্যায়ে ছিল আমাদেরকে আস্তে আস্তে ধীরে ধীরে সেই পর্যায়ে যাওয়া প্রয়োজন বলে আমি ব্যক্তিগতভাবে মনে করি। তাহলে দু’দেশের মানুষ উপকৃত হবে, দুই দেশের অর্থনীতি উপকৃত হবে। সেই জায়গায় নিয়ে যেতে পারবো।’

 ভারত-বাংলাদেশ সম্পর্ক বিশ্বে প্রতিবেশী সম্পর্কের দিক দিয়ে একটা উদাহরণ হবে বলে আশাপ্রকাশ করে ভারতের হাইকমিশনার বিক্রম কুমার দোরাইস্বামী বলেন, ‘বঙ্গবন্ধুর সময় থেকেই দু’দেশের সম্পর্কের ভিত্তি গড়ে উঠেছে। দু’দেশের ক্ষেত্রে যা করতে হবে তা বঙ্গবন্ধু আগেই দেখিয়ে গেছেন, আমাদের নতুন করে কোন গাইডলাইনের দরকার নেই। দু’দেশের আশা আকাঙ্ক্ষা এক, কোন পার্থক্য নেই। জনগণ পর্যায়ে সম্পর্ক যাতে বাড়ে আমাদের সেদিকে নজর দিতে হবে, তাহলে সম্পর্ক টেকসই হবে।’

 যা আমাদের জন্য ভাল তা আপনাদের জন্য ভাল, আবার যা আপনাদের জন্য ভাল তা আমাদের জন্য ভাল, এই নীতিতে এগিয়ে যেতে হবে। সন্দেহের কোন জায়গা নেই। আমাদের অনেক পথ যেতে হবে উল্লেখ করে এক্ষেত্রে মিডিয়া গুরুত্বপূর্ণ ভূমিকা রাখবে বলে আশা ব্যক্ত করেন দোরাইস্বামী।

#

আকরাম/রোকসানা/মাসুম/রেজুয়ান/সঞ্জীব/সেলিম/২০২১/১৯০০ ঘণ্টা

তথ্যবিবরণী নম্বর : ৮৭১

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১০ ফাল্গুন (২৩ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৭৪৮ জনের নমুনা পরীক্ষা করে ৩৯৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৪৪ হাজার ১১৬ জন।

 গত ২৪ ঘণ্টায় ১৮জন-সহ এ পর্যন্ত ৮ হাজার ৩৭৪ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৯২ হাজার ৮৮৭ জন।

#

হাবিবুর/রোকসানা/মাসুম/রেজুয়ান/সঞ্জীব/রেজাউল/২০২১/১৮৩০ ঘণ্টা

তথ্যবিবরণী নম্বর : ৮৭০

**৫ শত ২১ কোটি ৪৬ লাখ টাকা ব্যয়ে ৪টি মেরিন একাডেমি স্থাপনের কাজ চলছে**

পীরগঞ্জ, ১০ ফাল্গুন (২৩ ফেব্রুয়ারি):

 রংপুর, বরিশাল, সিলেট ও পাবনায় ৪টি নতুন মেরিন একাডেমি প্রতিষ্ঠার কাজ করছে সরকার। ৫ শত ২১ কোটি ৪৬ লাখ টাকা ব্যয়সম্বলিত প্রকল্পের বাস্তবায়নের মেয়াদ জুলাই ২০১২ থেকে জুন ২০২১ পর্যন্ত। নতুন মেরিন একাডেমিগুলোর শিক্ষাকার্যক্রম গতবছরের জুলাই থেকে শুরু হয়েছে। প্রতিটি একাডেমির আসন সংখ্যা ৫০টি (পুরুষ)।

 নৌপরিবহন প্রতিমন্ত্রী খালিদ মাহমুদ চৌধুরী আজ পীরগঞ্জে অবস্থিত নবনির্মিত বাংলাদেশ মেরিন একাডেমি রংপুর পরিদর্শনকালে বলেন, বিশ্বব্যাপী নাবিকদের চাহিদা অনুধাবন করে সরকার রংপুর, বরিশাল, সিলেট এবং পাবনায় নতুন মেরিন একাডেমিগুলো স্থাপন করছে।

 পরিদর্শন উপলক্ষ্যে মতবিনিময় সভায় প্রতিমন্ত্রী বলেন, মেরিটাইম সেক্টরে ৫০ বছরে বঙ্গবন্ধু ও শেখ হাসিনা ছাড়া কারো অবদান নেই। প্রধানমন্ত্রী শেখ হাসিনা এ ৪টি মেরিন একাডেমির পাশাপাশি মেরিটাইম সেক্টরে দক্ষ নাবিক তৈরিতে গাইবান্ধা, কুড়িগ্রাম ও চাঁদপুরে আরো তিনটি মেরিটাইম ইনস্টিটিউট প্রতিষ্ঠা করবেন।

 প্রধানমন্ত্রী শিগগিরই রংপুর, বরিশাল, সিলেট ও পাবনা মেরিন একাডেমির আনুষ্ঠানিক উদ্বোধন করবেন, উল্লেখ করে তিনি বলেন, মেরিটাইম সেক্টরে উচ্চতর ডিগ্রি অর্জনের লক্ষ্যে বর্তমান সরকার ইতোমধ্যে ‘বঙ্গবন্ধু শেখ মুজিবুর রহমান মেরিটাইম ইউনিভার্সিটি’ও প্রতিষ্ঠা করেছে।

 প্রতিমন্ত্রী পরে পীরগঞ্জের ফতেহপুরে বিশিষ্ট পরমাণু বিজ্ঞানী প্রয়াত ড. এম ওয়াজেদ মিয়ার কবর জিয়ারত এবং ফাতেহা পাঠ করেন।

#

জাহাঙ্গীর/অনসূয়া/পরীক্ষিৎ/শাহ আলম/জসীম/রেজ্জাকুল/মাসুম/২০২১/১১০০ ঘণ্টা

তথ্যবিবরণী        নম্বর : ৮৬৯

**পাটের উৎপাদন বাড়াতে বীজ সরবরাহ নিশ্চিত করা হবে**

ঢাকা, ১০ ফাল্গুন (২৩ ফেব্রুয়ারি) :

 বস্ত্র ও পাটমন্ত্রী গোলাম দস্তগীর গাজী বীরপ্রতীক বলেছেন, চলতি পাট মৌসুমে লক্ষ্যমাত্রা অনুযায়ী পাটের চাষ নিশ্চিতকরণ ও চাহিদা অনুযায়ী উৎপাদন বাড়াতে মানসম্মত পাট বীজ সরবরাহ ঠিক রাখতে কার্যকর পদক্ষেপ গ্রহণ করা হয়েছে।

 আজ সচিবালয়ে পাটের মজুদ ও বাজার পরিস্থিতি পর্যালোচনায় অংশীজনদের সাথে আলোচনাকালে মন্ত্রী এ কথা বলেন।

 মন্ত্রী বলেন, অভ্যন্তরীণ বাজারে প্রয়োজনীয় কাঁচাপাট সরবরাহ নিশ্চিতকরণ এবং পাট ও পাটজাত পণ্য রপ্তানির ধারা বেগবান করার লক্ষ্যে নিয়মবর্হিভূত কাঁচাপাট মজুদের বিরুদ্ধে বিশেষ অভিযান অব্যাহত থাকবে। তিনি বলেন, প্রয়োজন অনুযায়ী মানসম্মত পাটবীজ উৎপাদনে স্বয়ংসম্পূর্ণতা অর্জনে কৃষি মন্ত্রণালয় এবং বস্ত্র ও পাট মন্ত্রণালয় যৌথ উদ্যোগে ইতোমধ্যে একটি যৌথ রূপরেখা তৈরি করেছে।

 সম্প্রতি, দেশে কাঁচাপাটের সংকট তৈরির কারণে পাটকলসমূহ উৎপাদন ঝুঁকিতে পড়েছে। এ অবস্থায় পাট ও পাটজাত পণ্যের রপ্তানি আয়ের ধারা অব্যাহত রাখার জন্য কাঁচাপাটের সরবরাহ নিশ্চিত করতে সরকার অভিযান পরিচালনার সিদ্ধান্ত গ্রহণ করে। লাইসেন্সবিহীন অসাধু ব্যবসায়ীগণ, কাঁচাপাটের ডিলার ও আড়তদারগণ ১০০০ মণের বেশি কাঁচাপাট এক মাসের বেশি সময় ধরে মজুদ করতে পারবে না এছাড়াও লাইসেন্সবিহীন কাঁচাপাট ক্রয়-বিক্রয় ও মজুদ হতে বিরত রাখা; ভেজাপাট ক্রয়-বিক্রয় রোধ করা; বাজারে কাঁচাপাটের সরবরাহ নিশ্চিত করার জন্য পাট অধিদপ্তর কার্যকর পদক্ষেপ গ্রহণ করেছে।

 এসময় বস্ত্র ও পাট মন্ত্রণালয়ের অতিরিক্ত সচিব সাবিনা ইয়াসমিন, পাট অধিদপ্তরের মহাপরিচালক হোসেন আলী খোন্দকার, বাংলাদেশ জুট মিলস্ এসোসিয়েশনের চেয়ারম্যান মোঃ মাহবুবুর রহমান পাটোয়ারীসহ, মন্ত্রণালয়ের বাংলাদেশ পাট এসোসিয়েশনের সি. ভাইস চেয়ারম্যান আরজু মিয়া, বিজেএসএ, পাটচাষি সমিতিসহ অন্যান্য নেতৃবৃন্দ উপস্থিত ছিলেন।

#

সৈকত/অনসূয়া/রেজ্জাকুল/আসমা/২০২১/১৩৪০ ঘণ্টা

তথ্যবিবরণী        নম্বর : ৮৬৮

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ১০ ফাল্গুন (২৩ ফেব্রুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : ময়মনসিংহের হৃদয় তালুকদার, যশোরের মো. জাহিদুল ইসলাম, বরিশালের কমল কৃষ্ণ দাশ, চাঁদপুরের ইসমাইল হোসেন এবং গাজীপুরের মো. কবীর উদ্দীন।

          গতকালের কুইজে ৭০ হাজার ৫৮৩ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/রেজ্জাকুল//আসমা/২০২১/১৩৪৫ ঘণ্টা

তথ্যবিবরণী        নম্বর : ৮৬৭

**জাতিসংঘ সদরদপ্তরে আন্তর্জাতিক আবহে উদ্‌যাপিত হলো আন্তর্জাতিক মাতৃভাষা দিবস**

নিউইয়র্ক, ২৩ ফেব্রুয়ারি :

 গতকাল পঞ্চমবারের মতো জাতিসংঘ সদরদপ্তরে যথাযোগ্য মর্যাদায় আন্তর্জাতিক আবহে উদ্‌যাপন করা হয় আন্তর্জাতিক মাতৃভাষা দিবস। বাংলাদেশ, ব্রাজিল, কানাডা, মিশর, জর্ডান, লিথুনিয়া ও নিউজিল্যান্ড এবং জাতিসংঘ সচিবালয় ও ইউনেস্কোর সহ-আয়োজনে অনুষ্ঠানটির আয়োজন করা হয়। কোভিড-১৯ এর বিধি-নিষেধ জনিত কারণে ইভেন্টটি ভার্চুয়ালভাবে অনুষ্ঠিত হয় যা জাতিসংঘ ওয়েভ টেলিভিশন সরাসরি সম্প্রচার করে।

 জাতিসংঘ সাধারণ পরিষদের সভাপতি ভলকান বজকির অনুষ্ঠানটিতে অংশগ্রহণ করেন এবং বক্তব্য রাখেন। সহ-আয়োজক দেশসমূহের স্থায়ী প্রতিনিধিগণ ছাড়াও অনুষ্ঠানটিতে আরো বক্তব্য রাখেন জাতিসংঘের বহুভাষিক সমন্বয়কারী ও জেনারেল অ্যাসেম্বিলি ও কনফারেন্স ম্যানেজমেন্ট বিভাগের আন্ডার সেক্রেটারি জেনারেল এবং জাতিসংঘের বৈশ্বিক যোগাযোগ বিভাগের আন্ডার সেক্রেটারি জেনারেল। এছাড়া ইউনেস্কো মহাপরিচালকের ভিডিও বার্তা এবং নিউইয়র্ক সিটি মেয়রের বার্তা উপস্থাপন করা হয় ভার্চুয়াল এই ইভেন্টটিতে। স্প্যানিস ভাষাভাষী বন্ধু-দেশগুলোর পক্ষে এ সভায় বক্তব্য রাখেন জাতিসংঘে নিযুক্ত পর্তুগালের স্থায়ী প্রতিনিধি।

 অনুষ্ঠানটিতে স্বাগত বক্তব্য রাখেন এবং সঞ্চালনা করেন জাতিসংঘে নিযুক্ত বাংলাদেশের স্থায়ী প্রতিনিধি রাষ্ট্রদূত রাবাব ফাতিমা। স্বাগত বক্তব্যের শুরুতেই তিনি বাংলা ভাষার মর্যাদা রক্ষার জন্য ১৯৫২ সালের ২১ শে ফেব্রুয়ারি প্রাণ উৎসর্গকারী সকল ভাষাশহিদদের প্রতি গভীর শ্রদ্ধা প্রদর্শন করেন। বাংলাদেশের স্থায়ী প্রতিনিধি বলেন, ‘ভাষা শহিদদের এই আত্মত্যাগের ফলেই ‘বাংলা’ রাষ্ট্রভাষার মর্যাদা লাভ করেছে’। রাষ্ট্রদূত ফাতিমা জাতির পিতা বঙ্গবন্ধু শেখ মুজিবুর রহমানের স্মৃতির প্রতি শ্রদ্ধা জানিয়ে বলেন, জাতির পিতা ১৯৫২ ভাষা আন্দোলনের নেতৃত্ব দিয়েছিলেন আর এই ভাষা আন্দোলনের পথ ধরেই ১৯৭১ সালে আমরা অর্জন করেছি মহান স্বাধীনতা’।

 যে সকল প্রবাসী বাংলাদেশি বাংলা ভাষাকে আন্তর্জাতিক মাতৃভাষা করার জন্য প্রথম উদ্যোগ নিয়েছিলেন তাঁদেরকে ধন্যবাদ জানান বাংলাদেশের স্থায়ী প্রতিনিধি। প্রবাসী বাংলাদেশিদের উদ্যোগকে স্বাগত জানিয়ে সেসময়ের প্রধানমন্ত্রী শেখ হাসিনা ইউনেস্কোর সাথে সরকারিভাবে যোগাযোগ স্থাপন এবং বিষয়টি এগিয়ে নিতে যে বিচক্ষণ ও সময়োপযোগী সিদ্ধান্ত গ্রহণ করেছিলেন তা গভীর কৃতজ্ঞতার সাথে স্মরণ করেন তিনি। পৃথিবীর বিলুপ্তপ্রায় ভাষা সমূহের সংরক্ষণে প্রধানমন্ত্রী শেখ হাসিনা রাজধানী ঢাকায় আন্তর্জাতিক মাতৃভাষা ইনস্টিটিউট প্রতিষ্ঠা করেছেন মর্মেও উল্লেখ করেন রাষ্ট্রদূত ফাতিমা। বাংলা ভাষাকে জাতিসংঘের দাপ্তরিক ভাষা হিসেবে স্বীকৃতি দেওয়ার জন্য প্রধানমন্ত্রী শেখ হাসিনা জাতিসংঘে যে প্রস্তাবনা রেখেছেন তা পূনরুল্লেখ করেন তিনি।

 সাধারণ পরিষদের সভাপতি ভলকান বজকির জাতিসংঘে আন্তর্জাতিক মাতৃভাষা দিবস উদ্‌যাপনে নেতৃত্ব দেওয়ার জন্য বাংলাদেশ স্থায়ী মিশনকে ধন্যবাদ জানান। সাধারণ পরিষদের সভাপতিসহ অন্যান্য বক্তাগণ জাতিসংঘ কর্তৃক আন্তর্জাতিক মাতৃভাষা দিবসের স্বীকৃতি আদায়ে অনন্য ভূমিকার কথা তুলে ধরেন। এছাড়া মাতৃভাষা ও বিশ্বব্যাপী বহুভাষিকতা এগিয়ে নেওয়ার ক্ষেত্রে বাংলাদেশ যে নেতৃত্বশীল ভূমিকা পালন করে যাচ্ছে তার ভূয়সী প্রশংসা করেন বক্তাগণ।

 অনুষ্ঠানটিতে আন্তর্জাতিক মাতৃভাষা দিবসের থিমসং ‘আমার ভাইয়ের রক্তে রাঙ্গানো একুশে ফেব্রুয়ারি’ -এর ভিন্নমাত্রার পরিবেশনা সকলেরই নজর কাড়ে। বাংলাদেশের এশিয়ান ইউনিভার্সিটি অভ্ উইমেন এর শিক্ষার্থীগণ বহুভাষার সমন্বয়ে গানটি পরিবেশন করেন। জাতিসংঘ আন্তর্জাতিক স্কুলের শিক্ষার্থীগণের পরিবেশনায় ৩৮টি ভাষায় ক্ষুদে ভিডিও বার্তা অনুষ্ঠানটিতে আলাদা মাত্রা এনে দেয়।

 ভার্চুয়াল এই অনুষ্ঠানটিতে জাতিসংঘ সদস্য দেশসমূহের উচ্চ পর্যায়ের কূটনীতিক, জাতিসংঘের কর্মকর্তা, মিডিয়া ব্যক্তিত্ব ও সুশীল সমাজের প্রতিনিধিগণ অংশগ্রহণ করেন।

#

অনসূয়া/পরীক্ষিৎ/শাহ আলম/জসীম/আসমা/২০২১/১০৩০ ঘণ্টা

তথ্যবিবরণী নম্বর: ৮৬৬

**জাতীয় বিশ্ববিদ্যালয়ের সকল পরীক্ষা স্থগিত**

ঢাকা, ১০ ফাল্গুন (২৩ ফেব্রুয়ারি):

 পরবর্তী নির্দেশ না দেয়া পর্যন্ত সরকারি সিদ্ধান্ত অনুযায়ী জাতীয় বিশ্ববিদ্যালয়ের সকল পরীক্ষা স্থগিত করা হয়েছে।

 জাতীয় বিশ্ববিদ্যালয় এক বিজ্ঞপ্তির মাধ্যমে গতকাল এ তথ্য জানিয়েছে।

#

অনসূয়া/পরীক্ষিৎ/জসীম/খোরশেদ/২০২১/১২১০ ঘণ্টা

তথ্যবিবরণী নম্বর : ৮৬৫

**সরকার ও AIIB এর মধ্যে ২০০ মিলিয়নের ঋণচুক্তি স্বাক্ষরিত**

ঢাকা, ১০ ফাল্গুন (২৩ ফেব্রুয়ারি):

 ১৮ ফেব্রুয়ারি বাংলাদেশ সরকার ও ‘Asain Infrastructure Investement Bank (AIIB) Development Project’ এর মধ্যে দুইশত মিলিয়ন মার্কিন ডলারের ঋণচুক্তি স্বাক্ষরিত হয়েছে। স্থানীয় সরকার বিভাগের অধীন জনস্বাস্থ্য প্রকৌশল অধিদপ্তর ও আর্থিক প্রতিষ্ঠান বিভাগের আওতাধীন পল্লী কর্ম সহায়ক ফাউন্ডেশন (পিকেএসএফ) প্রস্তাবিত প্রকল্পটি বাস্তবায়ন করবে।

 বাংলাদেশ সরকারের পক্ষে অর্থনৈতিক সম্পর্ক বিভাগের সচিব ফাতিমা ইয়াসমিন এবং AIIB’এর পক্ষে D.J Pandian, Vice President, Investment Operations, Region-1, AIIB ঋণচুক্তিতে স্বাক্ষর করেন।

 প্রকল্পটি বিগত ২২ ডিসেম্বর একনেকে অনুমোদিত হয়। উক্ত ঋণ ৫ বছরের গ্রেস পিরিয়ডসহ ৩৫ বছরে পরিশোধযোগ্য। ৫ বছর মেয়াদি প্রকল্পটি জানুয়ারি ২০২১ হতে ডিসেম্বর ২০২৫ সাল পর্যন্ত ৩০টি জেলার ৯৮টি উপজেলায় বাস্তবায়িত হবে।

 প্রকল্পের উদ্দেশ্য হলো: আর্সেনিক ও আয়রণের সমস্যায় ক্ষতিগ্রস্ত অঞ্চলের নির্বাচিত গ্রামগুলোতে পাইপলাইনের মাধ্যমে নিরাপদ পানি সরবরাহের স্কিম বাস্তবায়ন, প্রকল্প এলাকায় হতদরিদ্র জনগণের মাঝে স্বাস্থ্যসম্মত ল্যাট্রিন স্থাপন করা, স্কুল এবং কমিউনিটি ক্লিনিকসমূহে ওয়াশ পরিষেবার ব্যবস্থা করা ও ব্যবহার বৃদ্ধি করা, নির্বাচিত জনগোষ্ঠীর হাইজিন বিষয়ে সচেতনতা বৃদ্ধি কার্যক্রম ও হাইজিন কর্মীদের প্রশিক্ষণ প্রদান, কোভিড-১৯ এর মতো সংক্রামক রোগের প্রাদুর্ভাবের সময় স্কুল ও গণজমায়েত স্থানে হাত ধোয়ার স্টেশন নির্মাণ এবং টেকসই বিকেন্দ্রীকরণকৃত ওয়াশ পরিষেবাদি পরিচালনা ও পরিবীক্ষণের জন্য এর সাথে সম্পর্কিত সরকারি সংস্থাসমূহ এবং স্থানীয় সরকার প্রতিষ্ঠানগুলির সক্ষমতা বৃদ্ধিকরণ।

 #

কাওসার/অনসূয়া/পরীক্ষিৎ/শাহ আলম/জসীম/রেজ্জাকুল/মাসুম/২০২১/১১০০ ঘণ্টা

তথ্যবিবরণী নম্বর : ৮৬৪

**ইস্তাম্বুলে কনস্যুলেট জেনারেল-এ শহিদ দিবস পালন**

ঢাকা, ১০ ফাল্গুন (২৩ ফেব্রুয়ারি):

 দুইদিন ব্যাপী কর্মসূচির মাধ্যমে তুরস্কের ইস্তাম্বুলে বাংলাদেশ কনস্যুলেট জেনারেল মহান শহিদ দিবস ও আন্তর্জাতিক মাতৃভাষা দিবস ২০২১ যথাযথ মর্যাদা ও ভাবগাম্ভীর্যের সাথে পালন করেছে। কর্মসূচির ২য় দিন গতকাল বাংলাদেশ কনস্যুলেট জেনারেল এবং শীর্ষস্থানীয় শিক্ষাপ্রতিষ্ঠান মালতেপে বিশ্ববিদ্যালয় যৌথভাবে ‘সমৃদ্ধিতে ভাষার বহুমাত্রিকতা’ শীর্ষক ওয়েবিনার আয়োজন করে।

 কনসাল জেনারেল ড. মোহাম্মদ মনিরুল ইসলামের সঞ্চালনায় ওয়েবিনারে ইস্তাম্বুলের বিভিন্ন বিশ্ববিদ্যালয়ের শিক্ষক ও ছাত্রছাত্রীবৃন্দ অংশগ্রহণ করেন। ওয়েবিনারে বিশেষ অতিথি হিসেবে উপস্থিত ছিলেন তুরস্কের সংসদ সদস্য, সাবেক শিক্ষামন্ত্রী ও ইউনেস্কো তুরস্কের প্রতিনিধিদলের সাবেক প্রধান অধ্যাপক ড. নাবি আভজি ।

 বক্তব্যের শুরুতে কনসাল জেনারেল জাতির পিতা বঙ্গবন্ধু শেখ মুজিবুর রহমানের প্রতি গভীর শ্রদ্ধা জানান। তিনি গভীর শ্রদ্ধার সাথে স্মরণ করেন ভাষা সৈনিকসহ সকল শহিদের প্রতি যারা বাংলা ভাষা ও বাংলাদেশের জন্য জীবন উৎসর্গ করেছেন। তিনি বলেন, এ বছর বঙ্গবন্ধুর জন্মশতবার্ষিকী এবং স্বাধীনতার সুবর্ণজয়ন্তী পালিত হচ্ছে। এ প্রেক্ষিতে আন্তর্জাতিক মাতৃভাষা দিবস এক নতুন অর্থ ও তাৎপর্য বহন করছে। তিনি টেকসই ভবিষ্যৎ বিনির্মাণে ভাষা ও সংস্কৃতির বৈচিত্র্য ও বহুমাত্রিকতার ওপর গুরূত্বারোপ করেন।

 বিশেষ অতিথি অধ্যাপক ড. নাবি আভজি  বলেন, ভাষার ক্ষেত্রে কোন ক্রম-বিভাগ নেই। অধিকার ও মর্যাদার প্রশ্নে সকল ভাষা ও সংস্কৃতি সমান। ‘ভাষা ও সংস্কৃতির বৈচিত্র্যতার মাঝেই ঐক্য’-কে তিনি মাতৃভাষার সংরক্ষণ ও বিকাশের অন্যতম প্রধান মূলনীতি বলে মন্তব্য করেন। একটি ভাষা হারিয়ে যাওয়ার অর্থ হল একটি সম্ভবনার দ্বার বন্ধ হয়ে যাওয়া। আমাদের দায়িত্ব সকল মাতৃভাষার সংরক্ষণে উদ্যোগী ও সচেষ্ট হওয়া। অন্যথায়, আমরা প্রতিনিয়ত সাংস্কৃতিকভাবে দরিদ্র হয়ে পড়বো। তিনি প্রযুক্তির অভূতপূর্ব অগ্রগতির যুগে যখন মুহূর্তের মধ্যে এক ভাষা থেকে অন্যভাষায় অনুবাদ করা সম্ভব, তখন বহুভাষার চর্চা যে সমস্ত চ্যালেঞ্জের সম্মুখীন হচ্ছে এবং এর থেকে উত্তরণের উপায়  নিয়ে আলোকপাত করেন।

#

অনসূয়া/শাহ আলম/জসীম/রেজ্জাকুল/মাসুম/২০২১/১১৪৯ ঘণ্টা

তথ্যবিবরণী নম্বর : ৮৬৩

**বঙ্গবন্ধু উপাধির ৫২তম বর্ষ স্মরণে স্মারক ডাকটিকেট প্রকাশ**

ঢাকা, ১০ ফাল্গুন (২৩ ফেব্রুয়ারি):

 বাঙালি জাতির এক গুরুত্বপূর্ণ দিন ২৩ ফেব্রুয়ারি, বাঙালি জাতির পক্ষ থেকে শেখ মুজিবুর রহমানকে বঙ্গবন্ধু উপাধি প্রদানের ৫২ বছর পূর্তির দিন । ১৯৬৯ সালের এই দিনে জাতির পিতা শেখ মুজিবুর রহমানকে বঙ্গবন্ধু উপাধিতে ভূষিত করা হয়। দিবসটি স্মরণে ডাক অধিদপ্তর স্মারক ডাকটিকেট, উদ্বোধনী খাম ও ডাটাকার্ড প্রকাশ করেছে।

 মন্ত্রী আজ ঢাকায় তাঁর দফতরে এ উপলক্ষ্যে ১০ টাকা মূল্যমানের একটি স্মারক ডাকটিকেট ও ১০ টাকা মূল্যমানের একটি উদ্বোধনী খাম অবমুক্ত করেন। এছাড়া ৫ টাকা মূল্যমানের একটি ডাটাকার্ড উদ্বোধন করা হয়। তিনি এ সংক্রান্ত একটি সিলমোহর ব্যবহার করেন।

 মন্ত্রী এসময় বলেন, শেখ মুজিবুর রহমান ছিলেন, বাঙালির হাজার বছরের ইতিহাসের মহানায়ক। ২৩ বছরের আপসহীন সংগ্রামের কঠিন পথ বেয়ে বাংলাদেশ রাষ্ট্র প্রতিষ্ঠার মধ্য দিয়ে বিস্ময়কর নেতৃত্বের বিরল দৃষ্টান্ত স্থাপন করেছেন তিনি। বাংলার স্বাধীনতার পেছনে রয়েছে জনগণের মুক্তির জন্য বঙ্গবন্ধু শেখ মুজিবুর রহমানের ১৩ বছর পাকিস্তানের জেলে থাকার ঘটনা। বিশ্বের কোনও নেতা জনগণের জন্যে এত ত্যাগ স্বীকার করেননি।

 মোস্তাফা জব্বার বলেন, শেখ মুজিবুর রহমানকে বাংলার নয়নমণি, বঙ্গশার্দুল, অবিসংবাদিত নেতা, বাঙালির মুক্তিদাতাসহ বিভিন্ন নামে ভূষিত করা হলেও অর্পূণ ছিল জাতির পিতার উপাধি। আর সে অপূর্ণতা পূরণ হয় ২৩ ফেব্রুয়ারি ১৯৬৯ সালে। আর ইতিহাস হয়ে গেল সেদিনের তৎকালীন রেসকোর্স ময়দানে (বর্তমান সোহরাওয়ার্দী উদ্যান) ছাত্র সংগ্রাম পরিষদ আয়োজিত গণসংবর্ধনা সমাবেশ। আগরতলা মামলা থেকে মুক্তি লাভের পর রেসকোর্স ময়দানে শেখ মুজিবুর রহমানকে দেয়া সে গণসংবর্ধনায় দশ লাখেরও বেশি মানুষের উপস্থিতিতে তৎকালীন ডাকসুর ভিপি ও সর্বদলীয় ছাত্র সংগ্রাম পরিষদের সভাপতি তোফায়েল আহমেদ ঘোষণা করেন ‘আজ থেকে তিনি আমাদের বঙ্গবন্ধু শেখ মুজিবুর রহমান’।

 স্মারক ডাকটিকেট, উদ্বোধনী খাম ও ডাটাকার্ড মঙ্গলবার থেকে ঢাকা জিপিও’র ফিলাটেলিক ব্যুরো এবং পরে দেশের অন্যান্য জিপিও এবং প্রধান ডাকঘর থেকে সংগ্রহ করা যাবে।

#

শেফায়েত/অনসূয়া/শাহ আলম/জসীম/রেজ্জাকুল/মাসুম/২০২১/১১০০ ঘণ্টা

তথ্যবিবরণী        নম্বর : ৮৬২

**মোহাম্মদ শহিদ ইসলামের সংসদ সদস্যপদ শূন্য ঘোষণা**

ঢাকা, ১০ ফাল্গুন (২৩ ফেব্রুয়ারি) :

 কুয়েতের আদালতে দণ্ডিত হওয়ায় লক্ষ্মীপুর-২ আসনের সংসদ সদস্য মোহাম্মদ শহিদুল ইসলামের সদস্যপদ শূন্য ঘোষণা করে প্রজ্ঞাপন জারি করা হয়েছে। গতকাল জাতীয় সংসদ সচিবালয়ের লেজিসলেটিভ উইং থেকে জারি করা প্রজ্ঞাপনে এই তথ্য জানানো হয়।

 কুয়েতের ফৌজদারি আদালতে গত ২৮ জানুয়ারি ঘোষিত রায়ে নৈতিক স্খলনজনিত ফৌজদারি অপরাধে চার বছর সশ্রম কারাদণ্ডে দণ্ডিত হওয়ায় ২৭৫ লক্ষ্মীপুর-২ থেকে নির্বাচিত সংসদ সদস্য মোহাম্মদ শহিদ ইসলাম গণপ্রজাতন্ত্রী বাংলাদেশের সংবিধানের ৬৬ (২) (ঘ) অনুচ্ছেদের বিধান অনুযায়ী সংসদ সদস্য থাকার অযোগ্য। সেই কারণে সংবিধানের ৬৭ (১) (ঘ) অনুচ্ছেদ অনুযায়ী রায় ঘোষণার তারিখ থেকে তাঁর আসন (লক্ষ্মীপুর-২) শূন্য হয়েছে।

#

অনসূয়া/পরীক্ষিৎ/জসীম/আসমা/২০২১/১১৪০ ঘণ্টা